1Lisunnana Yosafat arung Yéhuda sibawa salama ri saorajana ri Yérusalém,
2engka séddi nabi riyaseng Yéhu ana’ Hanani polé mangolo ri arungngé. Adanna iyaro nabié lao ri aléna, "Sipato’ga Datu bantui tau majaé sibawa maccowé ri tau iya benciyéngngi PUWANGNGE? Iyaro pangkaukenna Datu nassabariwi PUWANGNGE macai lao ri Datu.
3Namuni makkuwaro engka mutopa iya makessingngé ri Datu. Purani napaddésu Datu sininna dato’-dato’ Déwi Asyéra iya nasompaé ra’ya’é sibawa pura toni Datu makkuraga untu’ tuwo situru élona Allataala."
4Arung Yosafat monroi ri Yérusalém. Iyakiya biyasai célléngiwi ra’ya’é risininna wanuwaé untu’ mérai mennang lisu lao ri PUWANGNGE, Allataalana toriyolona.
5Ri tungke kota mabbénténgngé ri Yéhuda makkai haking-haking,
6sibawa mpéréngngi iyaé paréntaé lao ri mennang, "Tinda’no sibawa mapanré, nasaba mangadélékiko tenniya ri laleng asenna tolinoé, sangadinna ri laleng asenna PUWANGNGE. Najagaiko wettummu pettuiwi parakaraé.
7Harusu’ko métau lao ri PUWANGNGE, sibawa tinda’ matutu, saba’ PUWANG Allataalata nabenci tau iya kédo macéko-cékoé, iya pogau’éngngi matane siwalié iyaré’ga iya tarimaé pasoso."
8Makkuwatoro ri Yérusalém, makkai Yosafat haking-haking polé ri yelle’na sining tau Léwié, imang-ngimangngé sibawa ponggawana ra’ya’é. Harusu’i mennang pettuiwi parakara-parakara iya engkaé assisumpungenna sibawa ajjalékkanna Hukkunna PUWANGNGE sibawa parakara-parakara laingngé.
9Nabbéréyangngi Yosafat lao ri haking-hakingngéro iyaé paréntaé, "Pajoppani tugasmu sibawa mateppe ri PUWANGNGE. Turusiwi parénta-Na ri laleng sininna séuwa-séuwa iya mupogau’é.
10Rékko sellao-sellaomu polé ri kota laingngé pangolo ri iko séddi parakara abbunowang, ajjalékkang hukkungngé iyaré’ga ajjalékkang undang-undangngé, sitinajako mpéréngngi mennang panunju. Nanallalengiwiro dé’na mennang napasala lao ri PUWANGNGE sibawa dé’na matu namacai PUWANGNGE lao ri iko iyaré’ga lao ri mennang. Pogau’ni parénta’ewé, na dé’na mupasala matu.
11Imang Lompo Amarya uwéréng akuwasang pommatanré ri sininna parakara iya engkaé assisumpungenna sibawa hukkung-hukkung agamaé. Zébaja ana’ Ismaél, iyanaritu gubernurna Yéhuda, uwéréng akuwasang pommatanré ri sininna parakara laingngé. Sining tau Léwié matanggung jawa’i jagaiwi kuwammengngi sining apettunna pengadilangngé napogau’i. Accowériwi iyaé panunju’-panunju’é nenniya tinda’no sibawa tegas. Tennapodo PUWANGNGE ranrengngi tau iya kédo adélé’é!"
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn